INDOKOLÁS

1.A JAVASLAT HÁTTERE

•A javaslat indokai és céljai

A demokrácia egyike az Európai Unió alapját képező értékeknek. Az európai szintű képviseleti demokrácia biztosítása érdekében a szerződések kimondják, hogy az Európai Unió polgárainak közvetlen képviselete az Európai Parlamentben valósul meg.

A politikai pártok lényeges szerepet játszanak a képviseleti demokráciában azzal, hogy közvetlen kapcsolatot hoznak létre a polgárok és a politikai rendszer között, növelve ezáltal a rendszer legitimitását. Az Európai Unióról szóló Szerződés 10. cikke szerint „[a]z európai szintű politikai pártok hozzájárulnak az európai politikai tudatosság kialakításához és az uniós polgárok akaratának kinyilvánításához”. Az Európai Unió Alapjogi Chartája 12. cikkének (2) bekezdése ugyanezt az elvet fejezi ki.

2018 februárjában a Bizottság ajánlást adott ki a 2019. évi európai parlamenti választások európai jellegének és hatékony lebonyolításának elősegítéséről, amelynek címzettjei a tagállamok, valamint az európai és a nemzeti politikai pártok voltak. Az ajánlás arra is felszólította az európai politikai pártokat és a nemzeti pártokat, hogy tegyék átláthatóbbá hovatartozásukat és kapcsolataikat, valamint felkérte e politikai pártokat, hogy segítsenek felhívni a polgárok figyelmét a választásokkal eldöntendő uniós szintű kérdésekre, és arra, hogy miként kívánják kezelni azokat a következő jogalkotási ciklus során.

Az EU-ban az adatvédelem s alapvető jog, és az általános adatvédelmi rendelet szigorú szabályokat határoz meg ezen alapvető jog védelmére. Közelebbről, a személyes adatok kezelését jogszerűen és tisztességesen kell végezni.

Az online kommunikáció lehetővé teheti a politikai szereplők és az európai polgárok közötti közelibb és közvetlen kapcsolattartást. Ugyanakkor ezáltal annak kockázata is nő, hogy a választásokkal összefüggésben jogellenes módon kezelik a polgárok személyes adatait. A közelmúltban több esemény is rámutatott, hogy az adatvédelmi szabályokkal kapcsolatos visszaélések befolyásolhatják a demokratikus vitát és a szabad választásokat, beleértve az európai parlamenti választásokat is.

2018-ban a Facebook/Cambridge Analityca ügy – amelyben olyan állítások fogalmazódtak meg, hogy a Cambridge Analityca vállalkozás jogellenesen kezelte a Facebooktól megkapott felhasználói személyes adatokat – súlyos aggályokat vetett fel azzal kapcsolatban, hogy milyen hatást gyakorolnak az adatvédelmi jogsértések a választási folyamatokra. E konkrét üggyel kapcsolatban vizsgálatot folytat többek között az Egyesült Királyság Információs Biztosának Hivatala, az európai vizsgálatot – más európai adatvédelmi hatóságokkal együttműködve – vezető adatvédelmi felügyeleti hatóság. A Bizottság szoros kapcsolatot tart az adatvédelmi felügyeleti hatóságokkal, és gondosan nyomon követi az eljárást. Az Egyesült Államok Szövetségi Kereskedelmi Bizottsága vizsgálatot indított az ügyben. Az ügyről és annak az Unióban az egyének személyes adataira gyakorolt hatásáról számos meghallgatásra került sor az Európai Parlamentben.

Az európai politikai pártok és a hozzájuk kapcsolódó alapítványok láthatóságának, elismertségének, hatékonyságának, átláthatóságának és elszámoltathatóságának erősítésére irányult az európai politikai pártok és az európai politikai alapítványok jogállásáról és finanszírozásáról szóló, 2014. október 22-i 1141/2014/EU, Euratom európai parlamenti és tanácsi rendelet bevezetése. E rendelet értelében a meghatározott feltételeknek megfelelő politikai pártok és alapítványok lehetőséget kaptak arra, hogy európai szinten történő bejegyzésüket követően európai jogalanyokká váljanak, ami lehetővé teszi számukra az európai pénzügyi támogatáshoz való hozzáférést. Ezek között a feltételek közt szerepel, hogy programjukban és tevékenységeikben egyaránt tiszteletben kell tartaniuk az Európai Unió alapértékeit, ahogy ezeket Európai Unióról szóló szerződés 2. cikke felsorolja: az emberi méltóságot, a szabadságot, a demokráciát, az egyenlőséget, a jogállamiságot és az emberi jogokat, köztük a kisebbségekhez tartozó személyek jogait. Létrejött az európai politikai pártokkal és európai politikai alapítványokkal foglalkozó független hatóság (a továbbiakban: a Hatóság) abból a célból, hogy bejegyezze és ellenőrizze az európai politikai pártokat és alapítványokat, valamint – szükség esetén – szankciókat vessen ki rájuk, és vizsgálja meg azokat az eseteket, amikor az ilyen jogalanyokról feltételezhető, hogy nem tartják tiszteletben az említett alapvető európai értékeket.

A jelenlegi szabályok azonban nem teszik lehetővé a hatékony visszatartást és szankcionálást az adatvédelmi szabályok olyan megsértései esetén, amelyek befolyásolhatják a demokratikus vitát és a szabad választásokat.

Annak biztosítása érdekében, hogy az európai parlamenti választások szigorú demokratikus szabályok mellett és a demokráciához, a jogállamisághoz, és az alapvető jogok tiszteletéhez fűződő európai értékek maximális tiszteletben tartásával kerüljenek megrendezésre, a Bizottság az 1141/2014 rendelet célzott módosítására tesz javaslatot. Célja, hogy lehetővé tegye pénzügyi szankciók kiszabását az olyan politikai pártokra vagy politikai alapítványokra, amelyek az európai parlamenti választások eredményének szándékos befolyásolására vagy ennek megkísérlésére használják fel az adatvédelmi szabályokkal kapcsolatos jogsértéseket. A javaslat emellett lehetővé teszi a Hatóság zökkenőmentes és hatékony működését azáltal, hogy saját személyzetet biztosít számára, továbbá azt, hogy a Hatóság igazgatója megkapja a kinevezésre jogosult hatóság jogkörét. Ez lehetővé fogja tenni a Hatóság számára feladatainak – ezen belül a javaslatban előirányzott új feladatainak – maradéktalan ellátását, és azt, hogy ennek során függetlenül járhasson el. Ezzel párhuzamosan, válaszolva a Hatóság személyzetbővítésre irányuló kéréseire, valamint tekintetbe véve a Hatóság által az európai parlamenti választásokat közvetlenül megelőző időszakban betöltött központi szerepet, a Bizottság készen áll azonnal rendelkezésre bocsátani a Hatóság által kért 6 további alkalmazottat kiküldetés alapján, addig az időpontig, amíg hatályba nem lép a személyzetre vonatkozó tartósabb szabályozás.

Az európai parlamenti választásokra vonatkozó eljárás minden egyes tagállamban a nemzeti rendelkezések hatálya alá tartozik. A politikai pártok alapvetően fontos szerepet töltenek be a képviseleti demokráciában, közvetlen kapcsolatot teremtve a polgárok és a politikai rendszer között. A nemzeti és regionális politikai pártok jelölteket indítanak és választási kampányokat szerveznek. A nemzeti hatóságok feladata a választások nemzeti szinten történő nyomon követése. Az európai politikai pártok európai szinten kiegészítő kampányokat szerveznek, többek között az Európai Bizottság elnöki posztjára pályázó listavezető jelöltek számára is.

A módosító rendelet az uniós adatvédelmi szabályok választásokkal összefüggésben történő alkalmazásáról szóló iránymutatással, az európai parlamenti választásokkal összefüggésben a választási együttműködési hálózatokról, az online átláthatóságról, a kiberbiztonsági eseményekkel szembeni védelemről és a félretájékoztatási kampányok elleni küzdelemről szóló bizottsági ajánlással, valamint a szabad és tisztességes európai parlamenti választások biztosításáról szóló bizottsági közleménnyel együtt – melyeket ugyanazon a napon fogadnak el – egy biztonsági csomag részét képezi. A csomag az Európai Bizottság hozzájárulása a 2018. szeptember 19–20-i salzburgi vezetői üléshez.

Az ajánlás arra ösztönzi az alkalmazandó uniós és nemzeti jogszabályoknak megfelelően működő adatvédelmi felügyeleti hatóságokat, hogy haladéktalanul és proaktívan tájékoztassák az Európai Politikai Pártok és Európai Politikai Alapítványok Hatóságát azon határozataikról, amelyek megállapítják, hogy egy európai politikai párt, európai politikai alapítvány vagy más természetes vagy jogi személy megsértette a személyes adatok védelmére vonatkozó szabályokat. Ezt a tájékoztatást akkor kell biztosítani, ha az említett határozatból az következik, vagy egyébként alapos okkal feltételezhető, hogy a jogsértés valamely európai politikai pártnak vagy európai politikai alapítványnak az európai parlamenti választásokkal összefüggő politikai tevékenységéhez kapcsolódik. Az ajánlás arra is ösztönzi a tagállamokat, hogy szabjanak ki megfelelő szankciókat a nemzeti és regionális szintű politikai pártokra és alapítványokra abban az esetben, ha azok a személyes adatok védelmére vonatkozó szabályok megsértését arra használják fel, hogy befolyásolják, vagy megkíséreljék befolyásolni az európai parlamenti választásokat.

Az 1141/2014 rendelet célirányos módosításait a 2019. évi európai parlamenti választások előtt életbe kell léptetni.

•Összhang az Unió egyéb szakpolitikáival